钦定古今图书集成/明伦汇编/官常典/第716卷 > 鲁广达 杨孝辩
## 钦定古今图书集成/明伦汇编/官常典/第716卷 > 鲁广达 杨孝辩

按《陈书》本传，“广达字遍览，吴州刺史悉达之弟也。少
慷慨，志立功名，虚心爱士，宾客或自远而至，时江表
将帅，各领部曲，动以千数，而鲁氏尤多。释褐梁邵陵
王国右常侍，迁平南当阳公府中兵参军。侯景之乱，
与兄悉达聚众保新蔡。梁元帝承制，授假节壮武将
军、晋州刺史。王僧辩之讨侯景也，广达出境候接，资”
奉军储。僧辩谓沈炯曰：“鲁晋州亦是王师东道主人。”
仍率众随僧辩。景平，加员外散骑常侍，馀如故。高祖
受禅，授征远将军、东海太守。寻徙桂阳太守，固辞不
拜。入为员外散骑常侍，除假节、信武将军、北新蔡太
守。随吴明彻讨周迪于临川，每战功居最。仍代兄悉
达为吴州刺史，封中宿县侯，邑五百户，光禄大夫。元
年，授通直散骑常侍、都督南豫州诸军事、南豫州刺
史华皎称兵上流，诏司空淳干量率众军进讨。军至
夏口，皎舟师强盛，莫敢进者，广达首率骁勇，直冲贼
军。战舰既交，广达愤怒大呼，登舰楼奖励士卒。风急
舰转，楼摇动，广达足跌堕水，沈溺久之，因救获免。皎
平，授持节、智武将军、都督巴州诸军事、巴州刺史。太
建初，与仪同章昭达入峡口，拓定安蜀等诸州镇。时
周氏将图江左，大造舟舰于蜀，并运粮青泥。广达与
钱道戢等将兵掩袭，纵火焚之。以功增封并前二千
户，仍还本镇。广达为政简要，推诚任下，吏民便之。及
秩满，皆诣阙表请，于是诏留二年。五年，众军北伐，略
淮南旧地，广达与齐军会于大岘，大破之，斩其敷城
主张元范，掳获不可胜数。进克北徐州，乃授都督北
徐州诸军事、徐州刺史。寻加散骑常侍，入为右卫将
军。八年，出为北兖州刺史，迁晋州刺史。十年，授使持
节、都督合、霍二州诸军事，进号“仁威将军”、合州刺史。
十一年，周将梁士彦将兵围寿春，诏遣中领军樊毅、
左卫将军任忠等分部趣阳平、秦郡。广达率众入淮，
为《掎角》以击之。周军攻陷豫、霍二州，南北兖、晋等各
自拔，诸将并无功，尽失淮南之地。广达因免官，以侯
还第。十二年，与豫州刺史樊毅率众北讨，克郭默城。
寻授使持节、平西将军、都督郢州以上十州诸军事，
率舟师四万顿江夏。周安州总管元景将兵寇江外，
广达命偏师击走之。后主即位，入为安左将军，寻授
平南将军、南豫州刺史。至德二年，授安南将军，征拜
侍中，又为安左将军，改封绥越郡公，封邑如前。寻为
中领军。及贺若弼进军锺山，广达率众于白土冈南
置阵，与弼旗鼓相对。广达躬擐甲胄，手执桴鼓，率励
敢死，冒刃而前。隋军退走，广达逐北至营，杀伤甚众，
如是者数四焉。及弼攻败诸将，乘胜至宫城，烧北掖
门，广达犹督馀兵，苦战不息，斩获数十百人。会日暮，
乃解甲，面台再拜恸哭，谓众曰：“我身不能救国，负罪
深矣。”士卒皆涕泣歔欷，于是乃就执。祯明三年，依例
入隋。广达怆本朝沦覆，遘疾不治，寻以愤慨卒，时年
五十九。尚书令江总抚柩恸哭，乃命笔题其棺头，为
诗曰：“黄泉虽抱恨，白日自流名。悲君感义死，不作负
恩生。”总又制《广达墓铭》，其略曰：“灾流淮海，险失金汤。
时屯运极，代革天亡。爪牙背义，介胄无良。独摽忠勇，
率御有方。诚贯皎日，气励严霜。怀恩感报，抚事何忘。”
初，隋将韩擒虎之济江也，广达长子世真在新蔡，乃
与其弟世雄及所部奔擒虎。擒虎遣使致书招广达。
广达时屯兵京师，乃自劾廷尉请罪。后主谓之曰：“世
真虽异路中大夫，公国之重臣，吾所恃赖，岂得自同
嫌疑之间乎！”加赐黄金，即日还营。广达有队主杨孝
辩，时从广达在军中，力战陷阵，其子亦随孝辩，挥刃
杀隋兵十馀人，力穷，父子俱死。